फिल्म में पैसे भी अच्छे मिले; राजनीतिक मतभेद के चलते बातचीत बंद हुई
Bollywood Actor Mohammed Zeeshan Ayyub - मोहम्मद जीशान अय्यूब ने CAA NRC के खिलाफ प्रोटेस्ट में हिस्सा लिया था। इसके बाद उनकी वेब सीरीज तांडव आई जिसे लेकर विवाद हो गया।
मोहम्मद जीशान अय्यूब और कंगना रनोट ने फिल्म मणिकर्णिका में साथ काम किया था। कंगना ने जीशान को रोल ऑफर किया था। जीशान को इसके लिए पैसे भी अच्छे मिले थे। हालांकि राजनीतिक मतभेद के चलते दोनों में अब बातचीत बंद है।
जीशान ने CAA और NRC के खिलाफ प्रोटेस्ट में हिस्सा लिया था। इसके बाद उनकी वेब सीरीज तांडव आई जिसे लेकर विवाद हो गया। जीशान ने कहा कि उन्हें फर्क नहीं पड़ता कि सामने वाला हिंदू है या मुस्लिम।
अगर उसके ऊपर अत्याचार हो रहा है, तो उनके खिलाफ खड़े रहेंगे। जीशान ने कहा कि वे उन मुस्लिमों के खिलाफ हैं, जो दूसरों का ब्रेनवॉश करते हैं जबति उन हिंदुओं के खिलाफ हैं जो दूसरों की विचारधारा का विरोध करते हैं।
कंगना ने घर बुलाकर रोल ऑफर किया
कंगना के साथ अपने रिश्ते पर बात करते हुए जीशान ने कहा- मणिकर्णिका के वक्त उनकी राजनीतिक सोच उतनी क्लियर नहीं थी। कंगना ने मुझे अपने घर बुलाया गया था। उन्होंने फिल्म के रोल के बारे में मुझसे बात की।
उन्होंने कहा कि ये पांच दिनों का जॉब होने वाला है। पैसे भी अच्छे मिल रहे थे। उस वक्त कंगना और सोनू सूद के साथ क्या विवाद था, मुझे इसकी जानकारी नहीं थी। हमने पांच दिनों तक शूटिंग में खूब मस्ती की। हालांकि उसके बाद हम कभी नहीं मिले। हमारे बीच पॉलिटिकल डिफरेंसेज आ गए थे।
बता दें कि जीशान ने कंगना के साथ तनु वेड्स मनु रिटर्न्स में भी काम किया था।
हिंदू-मुस्लिम में उलझना नहीं चाहते जीशान
जीशान अय्यूब से उनके गैर धर्म में विवाह और उनकी राजनीतिक विचारधारा पर सवाल किया गया। इसके अलावा CAA, NRC में हिस्सा लेने की वजह से उन्हें टारगेट करने पर भी सवाल किया गया।
लल्लनटॉप से बात करते हुए जीशान कहते हैं- मेरी विचारधारा बिल्कुल क्लियर है। मैं सेंटर से थोड़ा लेफ्ट हूं। हालांकि मुझे फर्क नहीं पड़ता कि आप हिंदू, मुस्लिम, सिख या यहूदी हैं। या आप नास्तिक ही क्यों न हो। अगर आप दूसरों का जीवन या उनके अधिकारों को महत्व नहीं देते हैं, तो मैं मरते दम तक आपके बीच खड़ा रहूंगा।
विरोध उसका जो समाज के लिए सही नहीं- जीशान
जीशान ने आगे कहा- अगर कोई शख्स किसी महिला पर हाथ उठाएगा तो मैं जरूर इसका विरोध करूंगा। अगर आप किसी मोटे इंसान का मजाक बनाओगे तो मैं इसका भी विरोध करूंगा। अगर आप LGBTQ कम्यूनिटी का विरोध करोगे तो मैं आपका विरोध में खड़ा रहूंगा।
जीशान यहां ये कहना चाहते हैं कि वे किसी सोच या विचारधारा के खिलाफ नहीं हैं, बल्कि हर एक उस इंसान के खिलाफ हैं जो समाज के लिए सही नहीं है।